User:JosebaAbaitua/sandbox/References/HDum1920/IZETA BALENTZIAGA, Jon

Izan ere, euskal nazionalismoak immigrazioaz garatutako ikuspegian, bigarren aldi bat bereiz daiteke, non hasierako euskal nazionalismoarekin hautsi edo berau gainditu gabe, etorkinen aldeko lehen aldarriak egin zituen ildoa gorpuzten joan zen, gutxinaka. Sabin Aranaren jarraitzaileen artean, naziotasunaren ikuspegi itxia gainditzeko beharra azpimarratu zuten Jagi-Jagiko buruzagi batzuek, Manu Sotak batez ere. Naziotasunaren arraza-ikuspegia gainditu gabe, mugimendua immigranteei irekitzeko lehen urrats teorikotzat har daitezke jarrera horiek. Horrekin batera, euskal nazionalismo berri bat sortu nahi zuen ildoa dugu, batez ere Eusko Abertzale Ekintzaren inguruan. EAEk naziotasunaren ikuspegi berriaren zirriborroa egin zuen, eta nazioaren definizioan arraza maila sinbolikora mugatu zuen, etorkinak bere mugimendura espresuki deitzearekin batera. Baina saiakera horrek ez zuen nagusitasunik lortu. Oro har, euskal nazionalismoan aldaketa gertatzen hasi zen, baina 1936ko altxamenduak eta gerrak bilakaera hori eten zuten. Ludger Meesek (1992: 335) Eli Gallastegi eta haren kide batzuen idatziak aipatuz azpimarratzen duen bezala.

Ondorioz, euskal nazionalismoak naziotasunaren birdefinizio sakona burutu zuen XX. mendean zehar. Arraza ardatz zuen naziotasunaren definiziotik etnia —eta hizkuntza— azpimarratzen zuen ikuspegira pasa zen. Nazioaren definizio horrek, nagusiki hizkuntzan oinarritutakoa, guztiz eraldatu zuen euskal nazionalismoa: nazioaren definizio itxitik —teorikoki— irekira pasa zen (arrazaz aldatzea ezinezkoa baita; ez, ordea, hizkuntza berri bat ikastea). Horrek aukera berriak ireki zizkion euskal nazionalismoari, baita etorkinei beraiei ere. Gainera, euskaran oinarritutako definizio hori praktikan aktibismoan oinarritutako nazio definizio batera igarotzen joan zen ; eta, finean, borondatea bilakatu zen euskal herritar bilakatzeko faktore nagusi: euskal nazioko kide izan nahi izatea zen funtsezkoa. Horrek arazoak ere ekar zitzakeen, euskal herritarraren definizioa abertzaletasunari oso loturik zegoen heinean; baina aurrera begirako oinarriak ere finkatu zituen, eta etorkizuneko migrazio-fluxuekiko jarrera irekia garatzea ahalbidetu zuen.

Erreferentziak